চলন্ত ট্রেন থেকে এক রেলযাত্রীকে ধাক্কা মেরে ফেলে দেওয়ার অভিযোগ উঠল অজ্ঞাতপরিচয় দুষ্কৃতীদের বিরুদ্ধে। ঘটনায় ওই রেলযাত্রীর বাঁ হাত কাটা গিয়েছে। কান্ত সিংহ নামে ওই রেলযাত্রী অসমের বিহাবার বাগানের বাসিন্দা। তাঁকে মালদহ মেডিক্যাল কলেজ হাসপাতালে ভর্তি করা হয়েছে।
আহত ব্যক্তির দাবি, দিল্লিগামী ব্রক্ষ্মপুত্র মেলে যাচ্ছিলেন তিনি। সেই সময়ে ট্রেনে  অজ্ঞাতপরিচয় কিছু দুষ্কৃতী তাঁর টাকা ছিনতাই করে। এর পরে চলন্ত ট্রেন থেকে ধাক্কা দেওয়া হয় তাঁকে। যদিও রেল পুলিশের তরফে জানানো হয়েছে, ওই ব্যক্তির কথায় বেশ কিছু অসঙ্গতি রয়েছে।
বুধবার বিহারের খুড়িয়াল স্টেশনের কাছে রেল লাইনের ধারে ওই ব্যক্তি রক্তাক্ত অবস্থায় পড়েছিলেন। স্থানীয় কয়েকজন ব্যক্তি তাঁকে উদ্ধার করে কাছেই মালদহের কুমেদপুর স্টেশনে আরপিএফ ও স্টেশন মাষ্টারকে খবর দেন। এর পরে তাঁকে উদ্ধার করে প্রথমে ভর্তি করা হয় হরিশ্চন্দ্রপুর গ্রামীণ হাসপাতালে। সেখান থেকে রাতে তাঁকে স্থানান্তরিত করা হয় মালদহ মেডিক্যাল কলেজ হাসপাতালে। আহত ব্যক্তি সুস্থ হয়ে উঠলে তাঁকে জিজ্ঞাসাবাদ করবে রেল পুলিশ।
দেখুন আহত কান্ত সিংহ কী বলছেন...